Kasper Risgård har trænet med i dag torsdag og indgår umiddelbart i truppen til fredag aftens opgør på Nordjyske Arena mod OB.

AaB har ikke tabt i de seneste 11 Alka Superligakampe mod fynboerne, og point i morgen aften vil således bringe den ubesejrede stime mod OB op på fire sæsoner i træk. AaB's cheftræner Kent Nielsen forventer en jævnbyrdig duel: - Begge hold har i de seneste kampe skabt gode resultater, og i en tæt liga venter der formodentlig endnu et lige opgør. - OB har været hårdtarbejdende og spillet med stram defensiv struktur, ligesom de har været dygtige i deres omstillinger og på deres standardsituationer, siger Kent Nielsen. - De ting skal vi selvfølgelig have lukket ned for, og vi skal forsøge som minimum at fastholde de seneste kampes spillemæssige niveau. Vi skal forsøge at finde balancen og veksle mellem direkte og tålmodigt spil, og ambitionen er både individuelt og som hold at præstere på højde med vores seneste hjemmekamp mod Hobro (5-0, red.), lyder det fra Kent Nielsen, der efter dagens træning har udtaget følgende 19 navne: 1 Nicolai Larsen, 2 Patrick Kristensen, 7 Thomas Enevoldsen, 8 Rasmus Würtz, 9 Thomas Augustinussen, 10 Rasmus Jönsson, 11 Nicklas Helenius, 15 Gilli Sørensen, 16 Mathias Thrane, 18 Anders K. Jacobsen, 20 Henrik Dalsgaard, 21 Kasper Risgård, 22 Carsten Christensen, 23 Nicolaj Thomsen, 25 Frederik Børsting, 30 Andreas Bruhn, 31 Jakob Blåbjerg, 32 Kasper Pedersen og 33 Lukas Spalvis. Kenneth Emil Petersen, Rasmus Thelander, Jakob Ahlmann og Donny Gorter er alle på skadeslisten. AaB donerer som bekendt 1 kr. pr. tilskuer til Alka Superligakampe på Nordjyske Arena til Hele Nordjyllands Håndsrækning, der i foråret 2015 går ubeskåret til Headspace Aalborg, som efter forårets første fem hjemmekampe allerede er sikret en donation på 35.262 kr.